Kuuldes numbrit kaksteist ja seda väikese sülearvuti akukestvusena, tundus see lubadus tollal muljetavaldavalt ulmelisena. Teised samalaadsed pisikesed sülerid kestsid samal ajal kuni 8 tundi ja seegi eeldas lisa aku paigaldamist, mis tihtilugu jäi inetult korpusest välja punnitama.  Nokia Bookleti aku on konstrueeritud korpusesse selliselt, et füüsiliselt suuremat akut samasse pessa ei ole võimalik pista. Tihtilugu kogenumad kasutajad juba kõhutundest tahaks sellistele pressis valjult välja hüütud akukestvuse numbritele käega lüüa. Niikuinii on sellised tulemused saavutatud labori tingimustes, minimaalse ekraani heleduse juures, kus arvuti on lihtsalt seisnud ja oodanud, millal aku lõplikult tühjaks saab. Reaalse kasutuse juures on üldjuhul aku kestvus hoopis midagi muud.    Hakkas minulgi hinges närima, et kuidas on võimalik sellist kestvust saavutada? Miks teised tootjad midagi sellist ei luba? Mitte, et ma sellest midagi väga teaks, aga targemad on kunagi öelnud, et ekraani järel on pöörlev kõvaketas ning ventilaator need vidinad, mis pöörlevate osade ringiajamiseks omajagu energiat tarbivad. Loomulikult võtavad oma osa ka traadita andmeside moodulid. Peale pressiteate avalikustamist jõudsid internetti kuulujutud, et  sellel sülearvutil puudub ventilaator sootuks. See on arvuti mis ei unda.  Üks küllalt tüütu nüanss sülearvuti kasutamise juures on see, kui ta vaikses toas võtab ventilaatori pöörded üles nagu hakkaks lendu tõusma. Seda kohtab kahjuks küllaltki tihti just odavama otsa kodusülearvutite juures. Lähevad kuumaks ja siis puhisevad nii mis hirmus.  Kuskilt on meelde jäänud, et alumiinium on väga hea soojusjuht. Sülearvuti korpuse materjalina on alumiinium vägagi tervitatav. Seni on vist vaid  Apple oma  MacBook Pro seeria unibody sülearvutid raatsinud ilusasse hõbedasse rüüsse pista. Alumiiniumist korpus ventilaatori asemel soojust juhtima panna on kindlasti üks moodne võimalus soojaprobleemidega võitlemisel.  Kahepäevase kasutuse järel olen  üllatunud. Isegi arvuti põhi ei lähe kuumaks. Ometigi olen proovinud arvutile küllaga kasutust anda, et tunnetada, milleks ta vajadusel võiks võimeline olla. Ta läheb põhja alt õrnalt soojaks, kuid ei midagi sellist, mille üle  Apple MacBooki kasutajad kurdavad. Neil pidavat see soojuse eraldumine ikka eriti intensiivne olema.    Korpus ei saa olla ainus vahend tekkiva  soojuse vähendamisel. Mõistlik oleks vaadata algallikate poole. Õige pea ilmutas  Nokia oma Bookleti tehniliste näitajate pealiskaudse spetsifikatsiooni, kust võis välja lugeda, et peamine soojuse tekitaja, protsessor on midagi huvitavat. Südameks Intel® Atom™ Z530, 1.6 GHz ning toetavaks juhtüksuseks (SCH)  Intel® Poulsbo US15W. Just see viimane tundus olevat niipalju huvitava nimega, et tahtis lisaks lugemist.